CELEX: 52013PC0580
Language: mt
Date: 2013-08-09
Title: Proposta għal DEĊIŻJONI TAL-KUNSILL dwar it-tħassir tad-Deċiżjoni tal-Kunsill 2007/124/KE, Euratom

|
			
		
		
		52013PC0580
		
			Proposta għal DEĊIŻJONI TAL-KUNSILL dwar it-tħassir tad-Deċiżjoni tal-Kunsill 2007/124/KE, Euratom /* COM/2013/0580 final - 2013/0281 (APP) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
1.1. Qafas Pluriennali 2007-13
Taħt il-qafas pluriennali 2007-13,
il-Programm Ġenerali dwar is-Sigurtà u s-Salvagwardja tal-Libertajiet
ġie stabbilit. L-għan ewlieni tiegħu kien li jiżgura
kooperazzjoni operattiva effettiva fil-ġlieda kontra t-terroriżmu,
inklużi l-konsegwenzi tiegħu, il-kriminalità organizzata u
l-kriminalità ġenerali, li jappoġġa l-provvista
tal-intelliġenza fuq skala Ewropea u jssaħħaħ
il-prevenzjoni tal-kriminalità u t-terroriżmu, sabiex jippromwovi
soċjetajiet bla perikli bbażati fuq l-istat tad-dritt.
Minħabba li dawn l-għanijiet kellhom
bażijiet legali differenti fit-Trattati u s-sistemi legali fondamentalment
differenti, il-Programm Ġenerali kien magħmul minn żewġ
strumenti legali differenti. L-ewwel nett, id-Deċiżjoni tal-Kunsill
2007/125/ĠAI stabbilixxiet il-Programm Speċifiku “Prevenzjoni u
l-Ġlieda kontra l-Kriminalità” (minn hawn ’il quddiem imsejjaħ
“il-programm speċifiku ISEC"). Il-programm speċifiku ffoka fuq
erba’ oqsma tematiċi: il-prevenzjoni tal-kriminalità u
l-kriminoloġija, l-infurzar tal-liġi, il-protezzjoni u
l-appoġġ għax-xhieda u l-protezzjoni tal-vittmi. It-tieni,
id-Deċiżjoni tal-Kunsill 2007/124/KE, Euratom stabbilixxiet
il-programm speċifiku ''Prevenzjoni, Stat ta' Tħejjija u
Maniġġar tal-Konsegwenzi tat-Terroriżmu u riskji oħra
relatati mas-Sigurtà'' (minn hawn ’il quddiem imsejjaħ "il-programm
speċifiku CIPS"). L-għan ġenerali tiegħu kien li jappoġġa
l-isforzi tal-Istati Membri fil-prevenzjoni tal-attakki terroristiċi u
inċidenti oħra relatati mas-sigurtà, biex ikunu lesti għalihom u
biex jipproteġu n-nies u l-infrastruttura kritika minnhom.
1.2. Qafas pluriennali 2014-20
Fil-qafas komprensiv tal-Fond
għas-Sigurtà Interna, l-istrument għall-appoġġ finanzjarju għall-kooperazzjoni
tal-pulizija, il-prevenzjoni u l-ġlieda kontra l-kriminalità, u
l-ġestjoni tal-kriżi (minn hawn ’il quddiem l-"ISF-Police")
se jipprovdi appoġġ finanzjarju għall-kooperazzjoni bejn
il-pulizija, l-iskambju u l-aċċess għall-informazzjoni,
il-prevenzjoni tal-kriminalità u l-ġlieda kontra l-kriminalità
transfruntiera u l-kriminalità serja u organizzata, inkluż
it-terroriżmu, il-protezzjoni tan-nies u tal-infrastruttura kritika kontra
inċidenti marbuta mas-sigurtà u l-ġestjoni effettiva tar-riskji u
l-kriżijiet relatati mas-sigurtà.
Konsegwentement, il-programmi
speċifiċi ISEC u CIPS li jipprovdu appoġġ finanzjarju
għal dan il-qasam ta’ politika taħt il-qafas pluriennali 2007-13
għandhom jitħassru b’effett mill-1 ta' Jannar 2014,
soġġett għar-regoli tranżitorji.
Fir-rigward tal-programm speċifiku ISEC,
dan jitħassar bir-Regolament li jistabbilixxi l-ISF-Police.
Fil-każ tal-programm speċifiku CIPS,
ma kienx possibbli li jsir l-istess minħabba li t-tħassir tiegħu
jeħtieġ att legali separat minħabba r-regoli differenti ta'
votazzjoni taħt il-bażi legali doppja tiegħu (KE/Euratom).
Madankollu, id-dispożizzjoni finali dwar id-dħul fis-seħħ
ta’ din id-Deċiżjoni hija abbozzata b’tali mod li t-tħassir tal-programm
speċifiku CIPS se jikkoinċidi mad-dħul fis-seħħ
tar-Regolament li jistabbilixxi l-ISF-Police daqslikieku t-tħassir
tal-programm speċifiku CIPS kien iddikjarat fir-Regolament li
jistabbilixxi l-ISF-Police nnifsu. Għalhekk it-tħassir tal-programmi
speċifiċi CIPS u ISEC se jiġi ttrattat eżatt bl-istess mod.
2.           ELEMENTI LEGALI TAL-PROPOSTA
2.1.        Kontenut tal-azzjoni proposta
Fid-dawl ta’ dan ta’ hawn fuq, il-Kummissjoni
tipproponi li d-Deċiżjoni li tistabbilixxi l-programm speċifiku
CIPS tiġi mħassra b’effett mill-1 ta' Jannar 2014.
2.2.        Bażi legali
Id-Deċiżjoni tal-Kunsill
2007/124/KE, Euratom ġiet adottata fuq il-bażi tal-Artikolu 308
tat-Trattat li jistabbilixxi l-Komunità Ewropea u l-Artikolu 203
tat-Trattat li jistabbilixxi l-Komunità Ewropea tal-Enerġija Atomika.
Il-bażi legali ta’ din il-proposta biex
titħassar id-Deċiżjoni tal-Kunsill imsemmija hawn fuq hija
l-Artikolu 352 tat-Trattat dwar il-Funzjonament tal-Unjoni Ewropea u
l-Artikolu 203 tat-Trattat li jistabbilixxi l-Komunità Ewropea
tal-Enerġija Atomika.
3.           IMPLIKAZZJONI BAĠITARJA
Din il-proposta ma għandha l-ebda
implikazzjoni diretta għall-baġit tal-UE.
2013/0281 (APP)
Proposta għal
DEĊIŻJONI TAL-KUNSILL
dwar it-tħassir tad-Deċiżjoni
tal-Kunsill 2007/124/KE, Euratom
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament
tal-Unjoni Europea, u b’mod partikolari l-Artikolu 352 tiegħu,
Wara li kkunsidra t-Trattat li jistabbilixxi
l-Komunità Ewropea tal-Enerġija Atomika, u b'mod partikolari
l-Artikolu 203 tiegħu,
Wara li kkunsidra l-proposta mill-Kummissjoni
Ewropea,
Wara li l-abbozz tal-att leġizlattiv
intbagħat lill-Parlamenti nazzjonali,
Wara li kkunsidra l-kunsens tal-Parlament
Ewropew[1],
Filwaqt li jaġixxi skont proċedura
leġiżlattiva speċjali, 
Billi:
(1)       Id-Deċiżjoni
tal-Kunsill 2007/124/KE Euratom, li tistabbilixxi għall-perjodu mill-2007
sal-2013, bħala parti mill-Programm Ġenerali dwar is-Sigurtà u
s-Salvagwardja tal-Libertajiet, il-Programm Speċifiku ''Prevenzjoni, Stat
ta' Tħejjija u Maniġġar tal-Konsegwenzi tat-Terroriżmu u
riskji oħra relatati mas-Sigurtà'' tkopri l-perjodu
mill-1 ta' Jannar 2007
sal-31 ta' Diċembru 2013.
(2)       L-istrument
għall-appoġġ finanzjarju għall-kooperazzjoni tal-pulizija,
il-prevenzjoni u l-ġlieda kontra l-kriminalità u l-ġestjoni
tal-kriżi bħala parti mill-Fond għas-Sigurtà Interna huwa
stabbilit għall-perjodu mill-1 ta' Jannar 2014
sal-31 ta' Diċembru 2020[2].
(3)       Id-Deċiżjoni
tal-Kunsill 2007/124/KE Euratom għalhekk għandha titħassar
b'effett mill-1 ta' Jannar 2014.
ADOTTA DIN ID-DEĊIŻJONI:
Artikolu 1
Id-Deċiżjoni tal-Kunsill 2007/124/KE
Euratom titħassar b'effett mill-1 ta' Jannar 2014.
Artikolu 2
1.         Dan it-tħassir ma jaffettwax
il-kontinwazzjoni jew il-modifika, inkluż il-kanċellament totali jew
parzjali tal-proġetti sal-għeluq tagħhom jew l-għajnuna
finanzjarja approvata mill-Kummissjoni fuq il-bażi tad-Deċiżjoni
tal-Kunsill 2007/124/KE Euratom, jew kwalunkwe leġiżlazzjoni
oħra li tapplika għal dik l-għajnuna fil-31 ta’
Diċembru 2013.
2.         Meta tadotta
deċiżjonijiet dwar il-kofinanzjament taħt l-istrument
għall-appoġġ finanzjarju għall-kooperazzjoni tal-pulizija,
il-prevenzjoni u l-ġlieda kontra l-kriminalità u l-ġestjoni
tal-kriżi bħala parti mill-Fond għas-Sigurtà Interna,
il-Kummissjoni għandha tqis il-miżuri adottati fuq il-bażi
tad-Deċiżjoni tal-Kunsill 2007/124/KE Euratom qabel [id-data
tal-pubblikazzjoni fil-Ġurnal Uffiċjali] li jkollhom
riperkussjonijiet finanzjarji matul il-perjodu kopert minn dak
il-kofinanzjament.
3.         Is-somom impenjati
għall-konfinanzjament approvati mill-Kummissjoni bejn
l-1 ta' Jannar 2011 u l-31 ta' Diċembru 2013
li għalihom id-dokumenti meħtieġa għall-għeluq
tal-operazzjonijiet ma ntbagħtux lill-Kummissjoni sad-data ta’ għeluq
għas-sottomissjoni tar-rapport finali jiġu awtomatikament
diżimpenjati mill-Kummissjoni
sal-31 ta' Diċembru 2017, u dan iwassal għall-ħlas
lura tal-ammonti li ma kellhomx jitħallsu.
L-ammonti relatati ma’ operazzjonijiet li
ġew sospiżi minħabba proċedimenti legali jew appelli
amministrattivi li għandhom effett ta’ sospensjoni jiġu injorati
fil-kalkolu tal-ammont li għandu jiġi awtomatikament
diżimpenjat.
4.         L-Istati Membri għandhom
jissottomettu lill-Kummissjoni sat-30 ta' Ġunju 2015
rapport ta’ evalwazzjoni dwar ir-riżultati u l-impatti tal-azzjonijiet
kofinanzjati bid-Deċiżjoni tal-Kunsill 2007/124/KE Euratom għall-perjodu
mill-2011 sal-2013.
5.         Il-Kummissjoni għandha
tissottometti lill-Parlament Ewropew u lill-Kunsill,
sal-31 ta' Diċembru 2015, rapport dwar ir-riżultati
miksuba u dwar l-aspetti kwantitattivi tal-implimentazzjoni
tad-Deċiżjoni tal-Kunsill 2007/124/KE, Euratom għall-perjodu
mill-2011 sal-2013.
Artikolu 3
1.         Din id-Deċiżjoni
għandha tidħol fis-seħħ fl-istess jum meta jidħol
fis-seħħ ir-Regolament tal-Parlament Ewropew u tal-Kunsill li
jistabbilixxi, bħala parti mill-Fond għas-Sigurtà Interna,
l-istrument għall-appoġġ finanzjarju għall-kooperazzjoni
tal-pulizija, il-prevenzjoni u l-ġlieda kontra l-kriminalità, u
l-ġestjoni tal-kriżi (minn issa ’l quddiem imsejjaħ
“ir-Regolament li jistabbilixxi l-ISF-Police”).
2.         Jekk ir-Regolament li jistabbilixxi
l-ISF-Police jidħol fis-seħħ qabel il-pubblikazzjoni ta’ din
id-Deċiżjoni f'Il-Ġurnal Uffiċjali tal-Unjoni Ewropea,
din id-Deċiżjoni tidħol fis-seħħ fil-jum wara dak
tal-pubblikazzjoni tagħha.         
Artikolu 4
Din
id-Deċiżjoni hija indirizzata lill-Istati Membri f’konformità
mat-Trattati.
Magħmul fi Brussell,
                                                                       Għall-Kunsill
                                                                       Il-President
[1]               ĠU C , , p. .
[2]               Proposta għal Regolament tal-Parlament Ewropew u
tal-Kunsill li jistabbilixxi, bħala parti mill-Fond għas-Sigurtà
Interna, l-istrument għal appoġġ finanzjarju
għall-kooperazzjoni tal-pulizija, il-prevenzjoni u l-ġlieda kontra
l-kriminalità u l-ġestjoni tar-riskji, COM(2011) 753.